Lars Vilks
**Lars Endel Roger Vilks** (20. kesäkuuta 1946 Höganäs – 3. lokakuuta 2021 Markaryd) oli ruotsalainen taiteilija. Hän työskenteli myös kriitikkona ja taidekeskustelujen avaajana. Hän väitteli tohtoriksi taidehistorian alalta. Hän toimi 1997–2003 professorina Bergenin taide- ja muotoilukorkeakoulussa. Vilksin isä oli latvialainen, äiti ruotsalainen.

Teokset
-------

Lars Vilksin veistos "Arx" Ladonian mikrovaltiossa, 1996.
Vilks tuli tunnetuksi kiistanalaisista teoksistaan. Hänen vuonna 1980 luonnonsuojelualueelle tekemänsä veistokset tulkittiin rakennuksiksi, ja pitkällisen oikeustaistelun jälkeen ne päätettiin purkaa. Vastalauseeksi Vilks julisti alueen itsenäiseksi Ladonian valtioksi.

Kesällä 2007 Vilks rakensi maailman suurimman liikenneympyräkoiran Trelleborgiin Bastionskolanin oppilaiden kanssa.

Suojelupoliisin ja paikallispoliisin suojeluksessa ja esiintyen nimellä *Lauri Vilkas* Vilks rakensi kesällä 2010 Iissä pidettyyn Art Ii -biennaaliin laudasta teoksen, joka kuuluu käsitetaiteen piiriin ja on osa Ladonian torneja. Hänen osallistumisensa avajaisiin jouduttiin perumaan, sillä tieto hänen paikalla olostaan vuoti julkisuuteen liian aikaisin.

Vihan kohteena
--------------

### Ruotsin Muhammed-piirrosjupakka

Vilks teki piirroksia islamin profeetta Muhammedista niin sanottuna liikenneympyräkoirana. Liikenneympyröihin sijoitetut koiraveistokset alkoivat yleistyä Ruotsissa 2006 ja edellisenä vuonna tapahtui *Jyllands-Postenin* pilapiirrosten aiheuttama kohu, jotka Vilks yhdisti. Vilks kutsuttiin 2007 osallistumaan "Koira taiteessa" -näyttelyyn (ruots. *Hunden i konsten*), joka järjestettiin Tällerudin kotiseututalolla Värmlannissa. Päivää ennen näyttelyn avajaisia järjestäjät poistivat Vilksin teokset näyttelystä. Tämän jälkeen myös Gerlesborgsskolan, jossa Vilks luennoi, kieltäytyi kahteen kertaan asettamasta teoksia esille.

18. elokuuta 2007 örebrolainen *Nerikes Allehanda* julkaisi yhden piirroksen osana pääkirjoitustaan, joka käsitteli sananvapautta.
Samana päivänä piirroksia julkaisivat myös *Aftonbladet*, *Dagens Nyheter*, *Expressen* ja *Upsala Nya Tidning*.*lähde?*

Iran kutsui elokuussa 2007 Ruotsin Teheranin-lähettilään Gunilla von Bahrin puhutteluun *Nerikes Allehandan* julkaistua Vilksin liikenneympyräkoiria. Ruotsin Pakistanin-suurlähettiläs kutsuttiin maan edustajien kuultavaksi. Maan ulkoministeri tuomitsi piirrosten julkaisun.*lähde?*

Islamilaisen yhteistyöjärjestön sihteeristö tuomitsi pilkkaavien kuvien julkaisun. Afganistanin islamilaisten asioiden ministeriö ja eri uskonnolliset auktoriteetit antoivat julistuksen, jossa sanottiin piirrosten loukkaavan kaikkia afganistanilaisia ja vastuullisia vaadittiin tuomittaviksi. Myös Egyptin uskonnollisten asioiden ministeriö ja Jordania tuomitsivat piirrokset.

Al-Qaida-verkostoon kytköksissä oleva Abu Omar al-Baghdadi tarjosi 15. syyskuuta 2007 islamistisella verkkosivulla 100 000 dollarin tapporahan Vilksista.

Heinäkuussa 2013 Malmön poliisi varautui Vilksin näyttelyyn lisäpartioin. Ruotsin poliisi kertoi pysyttelevänsä valppaana koko näyttelyn ajan.

Yhdysvaltalainen Colleen LaRose, joka tunnetaan myös nimellä Jihad-Jane, tuomittiin 2014 kymmenen vuoden vankeuteen suunnitelmista tappaa Vilks.

Ruotsin uuden muslimipuolueen Partiet Nyansin johto vaati Vilksin kuoleman jälkeen Nimis-teoksen polttamista, koska he pitävät sitä islamofobisena, laittomasti luonnonsuojelualueella rakennettuna ja pelastuslaitoksen mukaan vaarallisena.

### Hyökkäys Uppsalan yliopistossa 2010

Vilksiä vastaan hyökättiin Uppsalan yliopistossa toukokuussa 2010. Hän luennoi sananvapauden rajoista taide-elämässä, kun mies eturivistä juoksi häntä kohti ja puski häntä päähän. Vilksin silmälasit särkyivät, mutta hän ei loukkaantunut. Rauhallisesti alkanut luento oli muuttunut levottomammaksi, kun Vilks näytti luentoon kuuluvaa seksuaalisväritteistä filmiä. Muutama päivä pahoinpitelystä hänen asuntonsa joutui tuhopolton kohteeksi. Tuhopoltosta tuomittiin kaksi Ruotsin kosovolaista, Mentor ja Mensur Alija. He polttivat Vilksin kodin, koska he pitivät Vilksiä hänen pilakuviensa vuoksi islamin suurimpana vihollisena.

### Kööpenhaminan terrori-isku 2015

Vilks oli 14. helmikuuta 2015 mukana islam ja sananvapaus-aiheisessa tapahtumassa Kööpenhaminassa Krudttønden-kulttuurikahvilassa, jolloin maahanmuuttajataustainen terroristiksi luonnehdittu henkilö ampui tapahtumassa yhden henkilön ja haavoitti kolmea. Iskun kohteena arvioitiin olleen Lars Vilks.

Vilks Suomessa
--------------

Lars Vilksin ajopuista tekemä veistos Skånen Höganäsissa.
Vilks vieraili Suomessa huhtikuussa 2015 perussuomalaisten järjestämässä sananvapautta käsittelevässä tilaisuudessa. Hän ei tuntenut järjestäjää eikä juuri puoluettakaan. Vilks on todennut, ettei hän taiteilijana ota poliittisia kantoja.

Kuolema
-------

Vilks kuoli liikenneonnettomuudessa Etelä-Ruotsissa Smålandin Markarydissa lokakuussa 2021. Vilksiä kuljetti kaksi häntä suojellutta poliisia, kun heidän autonsa ajautui vastaantulevien kaistalle ja törmäsi kuorma-autoon. Kaikki matkustajat kuolivat ja kuorma-auton kuljettaja loukkaantui vakavasti. Onnettomuuden jälkeen käynnistettiin murhatutkinta, mutta lopulta syyttäjä päätyi siihen, että kyseessä oli pelkkä onnettomuus, joka tapahtui, koska poliisiauton rengas oli mennyt rikki, minkä jälkeen kuljettaja oli menettänyt ajoneuvonsa hallinnan.

Katso myös
----------

* Salman Rushdie
* Muhammad-pilapiirrosjupakka

Lähteet
-------

1. 1 2 3 4  Mäkinen, Esa: Lars Vilks uhmaa murhaajia naurulla. (digilehden tilaajille) *Helsingin Sanomat* 12.6.2010, s. C 1.
2. 1 2  Hyttinen, Tuomo ja Heikkilä, Sanna: Muhammed-piirroksilla kohauttanut taiteilija Lars Vilks ja kaksi poliisia kuollut liikenneonnettomuudessa Ruotsissa, Iltalehti 4.10.2021. Viitattu 4.10.2021.
3. ↑  Kunstneren Lars Vilks og to politimenn omkom i trafikkulykke i Sverige, tv2.no, viitattu 5.10.2021 (norjaksi)
4. ↑  Vilks visade vad som sätter yttrandefrihetens gränser  4.10.2021. Ystads Allehanda.
5. ↑  Äärimuslimien uhkaama ruotsalaistaiteilija rakensi tornin Iihin, Yle.fi 11.6.2010, päivitetty 12.6.2010.
6. ↑  Oulun poliisi turvasi Muhammed-pilapiirtäjän vierailun *Yle Uutiset*.  14.6.2010. Viitattu 16.6.2010.
7. ↑  Järjestäjät hyllyttivät Lars Vilksin "varmuuden vuoksi". (digilehden tilaajille) *Helsingin Sanomat* 13.6.2010, s. C 1.
8. ↑
9. ↑  Ruotsin lähettiläs Iranin puhutteluun Muhammed-piiroksesta  29.8.2007. Yle Uutiset. Viitattu 15.5.2010.
10. ↑  OIC condemns Swedish caricature, Edition.presstv.ir (englanniksi)
11. ↑  Indignant Afghanistan slams Prophet Mohammad sketch *Reuters*.  Arkistoitu 2.1.2015. Viitattu 16.2.2015. (englanniksi)
12. ↑  Egypt wades into Swedish cartoons row *The Guardian*.  (englanniksi)
13. ↑  Al-Qaida tarjoaa palkkion pilapiirtäjän hengestä *Ilta-Sanomat*.  15.9.2007.  Arkistoitu 18.9.2007. Viitattu 16.9.2007.
14. ↑  Malmön poliisi varautuu äärimuslimeja ärsyttäneen taiteiljan näyttelyyn *Yle Uutiset*.  5.7.2013. Viitattu 25.1.2022.
15. ↑  Hirsimäki, Tiina: Jihad-Jane tuomittiin 10 vuodeksi vankeuteen *Yle Uutiset*.  6.1.2014.
16. ↑  DEBATT: Nimis är en symbol för islamofobi och bör brännas ner *gp.se*.  13.10.2021. Viitattu 20.9.2022. (ruotsiksi)
17. ↑  Myllyoja, Markus: Muhammed-kuvista tunnettu ruotsalaistaiteilija pahoinpideltiin. (digilehden tilaajille) *Helsingin Sanomat*.  11.5.2010. Viitattu 4.10.2021.
18. ↑  Pilapiirtäjä Vilksin koti tuhopolton kohteena (digilehden tilaajille) *Helsingin Sanomat*.  15.5.2010. Viitattu 4.10.2021.
19. 1 2  Brothers jailed for Vilks arson attack - The Local *web.archive.org*.  8.10.2012.  Arkistoitu 8.10.2012. Viitattu 25.1.2022.
20. ↑  Johnston, Chris: One dead and three injured in Copenhagen 'terrorist attack' *The Guardian*.  14.2.2015.  (englanniksi)
21. ↑  Kervinen, Elina ja Lämsä, Heidi: Pilapiirtäjä Lars Vilks yllätysvierailulle Suomeen. (digilehden tilaajille) *Helsingin Sanomat*, 9.4.2015, s. B 3. Artikkelin verkkoversio. Viitattu 9.4.2015.
22. ↑  Åklagarens teori: Så gick olyckan till när Lars Vilks dog *www.aftonbladet.se*. Viitattu 15.6.2022. (ruotsiksi)
23. ↑  Syyttäjä: Taiteilija Lars Vilksin kuoleman aiheuttanut kolari oli onnettomuus *Etelä-Saimaa*.  15.6.2022. Viitattu 15.6.2022.

Aiheesta muualla
----------------

* Lars Vilksin blogi vilks.net (ruotsiksi)
* Intervju med Lars Vilks sarts.blogspot.com (ruotsiksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Ruotsi
* Japani
* Tšekki
* Alankomaat
* Puola

 |
|  |
| Taiteenala | 
* RKD Artists
* ULAN

 |
|  |
| Muut | 
* Europeana
* SNAC
* IdRef

 |

 |